La Casa de Cultura Burjassot mostra el treball realitzat en els Horts Escolars a través d’una exposició i jornades de trobada intercentres
2025-07-24

El treball que han realitzat al llarg del curs els centres escolars de Burjassot que han participat en els Tallers d’Horts Escolars Ecològics i Jardineria Sostenible, impulsats des de la Regidoria d’Educació, dirigida per Laura Espinosa, en col·laboració amb l’associació Sembra en saó, es veurà reflectit en la Casa de Cultura.

Del 20 al 31 de març la Sala d’Exposicions d’aquest espai municipal acollirà no solament la segona exposició dels tallers sinó també diferents jornades de trobada intercentres per a donar a conéixer el gran treball que desenvolupen els centres educatius en aquesta matèria.

En l’exposició es podran contemplar les manualitats i els murals realitzats pel propi alumnat dels centres, amb la col·laboració de Sembra en Saó i el valuós aprenentatge que els xavals han tingut gràcies a aquestes especials i diferents classes.

L’objectiu de la mostra, a més de veure el treball desenvolupat pels alumnes dels centres participants, és també el de crear un espai de trobada i d’aprenentatge cooperatiu, a través d’activitats on el propi alumnat podrà compartir les seues experiències en el projecte i posar en valor tot el que han après.